सोनवलकर की जांच रिपोर्ट राजभवन भेजेंगे
देवी अहिल्या यूनिवर्सिटी के आईएमएस में चल रहे डिस्टेंस एजुकेशन विभाग के डायरेक्टर डॉ. जयंत सोनवलकर की नियुक्ति को लेकर हुई जांच की रिपोर्ट कुलपति के पास पहुंच गई है। वे मंगलवार को रिपोर्ट देखेंगे। इसके बाद इसका सार राजभवन भेजा जाएगा। उसी के बाद तय होगा कि इस मामले में क्या होना है। राजभवन ने ही शिकायत के बाद इस मामले में प्रबंधन को जांच के लिए निर्देश दिए थे।
यूनिवर्सिटी ने तीन सदस्यीय कमेटी बनाई थी। कमेटी ने पिछले सप्ताह ही कुलसचिव को रिपोर्ट सौंपी थी। कुलसचिव ने बाद में रिपोर्ट कुलपति को भेजी थी। माना जा रहा है कि रिपोर्ट के आधार पर राजभवन इस मामले में यूनिवर्सिटी को कार्रवाई करने या न करने के निर्देश दे सकता है। फिलहाल जांच रिपोर्ट के सार में क्या है, इसे लेकर यूनिवर्सिटी कुछ भी कहने से बच रही है।
शिकायत के बाद सामने आया था मामला
अजय चौरड़िया द्वारा की गई शिकायत के बाद पूरा मामला सामने आया था। शिकायत में कहा गया था कि डॉ. सोनवलकर की नियुक्ति में नियमों की अनदेखी की गई। विज्ञापन में एक पोस्ट कम बताकर उन्हें अस्थायी नियुक्ति से सीधे स्थायी किया गया। इसी मामले की जांच यूनिवर्सिटी की तीन सदस्यीय कमेटी ने की। कमेटी में यूटीडी के ही तीन सीनियर प्रोफेसरों को शामिल किया गया था।
आज देखूंगा रिपोर्ट, फिर कुछ कह पाऊंगा
मैं मंगलवार को रिपोर्ट देखूंगा। उसके बाद ही कुछ बता पाऊंगा। रिपोर्ट का सार राजभवन भेजेंगे। वहां से जो निर्देश प्राप्त होंगे, उसके अनुसार ही अगला कदम उठाएंगे। -प्रो. आशुतोष मिश्रा, कार्यवाहक कुलपति
hin_Deva hin_Deva hin_Deva hin_Deva hin_Deva hin_Deva hin_Deva